b'\n_START_ARTICLE_\nPe aripile v\xc3\xa2ntului (roman)\n_START_SECTION_\nRezumat\n_START_PARAGRAPH_\nAc\xc8\x9biunea romanului Pe aripile v\xc3\xa2ntului are loc \xc3\xaen Clayton County, Georgia \xc8\x99i Atlanta, Statele Unite ale Americii \xc3\xaen timpul R\xc4\x83zboiului Civil American (1861\xe2\x80\x931865) \xc8\x99i al Epocii de reconstruc\xc8\x9bie (1865\xe2\x80\x931877) care urmeaz\xc4\x83. Romanul se desf\xc4\x83\xc8\x99oar\xc4\x83 \xc3\xaen atmosfera creat\xc4\x83 de rebeliunea celor \xc8\x99apte state  din sud, printre care \xc8\x99i Georgia,  care declar\xc4\x83 secesiunea  de Statele Unite ("Uniunea") \xc8\x99i formeaz\xc4\x83 Confedera\xc8\x9bia Statelor  Americii ("Confedera\xc8\x9bia"), dup\xc4\x83 ce Abraham Lincoln a fost ales pre\xc8\x99edinte f\xc4\x83r\xc4\x83 votul a zece state sudiste \xc3\xaen care sclavagismul era legal. Astfel a \xc3\xaenceput disputa ce avea s\xc4\x83 decid\xc4\x83 soarta sclavilor de origine african\xc4\x83 care reprezentau m\xc3\xa2na de lucru pe planta\xc8\x9biile de bumbac din sudul Americii \xc8\x99i \xc3\xaen acela\xc8\x99i timp ar fi putut deveni o surs\xc4\x83 de salaria\xc8\x9bi  ieftini \xc3\xaen fabricile din nord. _NEWLINE_Povestea \xc3\xaencepe \xc3\xaen aprilie 1861 la "Tara", planta\xc8\x9bia familiei O\xe2\x80\x99Hara, o familie  de emigran\xc8\x9bi irlandezi prosperi. Scarlett O\'Hara, fata cea mare a lui Gerald \xc8\x99i Ellen O\'Hara, la cei 16 ani ai s\xc4\x83i, "nu era frumoas\xc4\x83", dar avea un farmec aparte care o f\xc4\x83cea  s\xc4\x83 fie irezistibil\xc4\x83 \xc3\xaen ochii b\xc4\x83rba\xc8\x9bilor, mai ales atunci c\xc3\xa2nd \xc3\xae\xc8\x99i propunea acest lucru.  Mai era doar o zi p\xc3\xa2n\xc4\x83 la izbucnirea r\xc4\x83zboiului._NEWLINE_Autoarea ne introduce treptat \xc3\xaen farmecul Sudului american de alt\xc4\x83dat\xc4\x83 cu istoria \xc8\x99i tradi\xc8\x9biile sale, f\xc4\x83c\xc3\xa2nd o scurt\xc4\x83 descriere a fiec\xc4\x83ruia dintre personajele principale ce \xc3\xaembin\xc4\x83 diversele tr\xc4\x83s\xc4\x83turi de caracter mo\xc8\x99tenite de la \xc3\xaenainta\xc8\x99i: stilul \xc8\x99i rafinamentul francez, polite\xc8\x9bea impecabil\xc4\x83 englez\xc4\x83, impetuozitatea \xc8\x99i \xc3\xaenc\xc4\x83p\xc4\x83\xc8\x9b\xc3\xa2narea irlandez\xc4\x83._NEWLINE_Scarlett afl\xc4\x83 c\xc4\x83 unul dintre curtezanii s\xc4\x83i, Ashley Wilkes, se va logodi cur\xc3\xa2nd cu veri\xc8\x99oara lui, Melanie Hamilton. Aceast\xc4\x83 veste o r\xc4\x83ne\xc8\x99te profund \xc8\x99i decide ca a doua zi, la picnicul organizat de familia Wilkes la "Doisprezece Stejari",  s\xc4\x83 \xc3\xaei m\xc4\x83rturiseasc\xc4\x83 lui Ashley dragostea sa pentru el, convins\xc4\x83 c\xc4\x83 este doar o ne\xc3\xaen\xc8\x9belegere la mijloc. Ashley recunoa\xc8\x99te c\xc4\x83 este sensibil la farmecul lui Scarlett,  dar o respinge politicos con\xc8\x99tient fiind c\xc4\x83 nu vor putea face niciodat\xc4\x83 un cuplu fericit datorit\xc4\x83 personalit\xc4\x83\xc8\x9bilor lor at\xc3\xa2t de diferite. Scarlett se \xc3\xaenfurie \xc3\xaen urma reac\xc8\x9biei lui Ashley \xc8\x99i are o izbucnire de nervi \xc3\xaen bibliotec\xc4\x83, \xc3\xaen timp ce restul domni\xc8\x99oarelor \xc3\xae\xc8\x99i fac conform obiceiului siesta \xc3\xaentr-o alt\xc4\x83 aripa a casei._NEWLINE_Dup\xc4\x83 plecarea lui Ashley, d\xc4\x83 peste Rhett Butler, un om cu o reputa\xc8\x9bie \xc3\xaendoielnica. Rhett este singur \xc3\xaen bibliotec\xc4\x83  \xc3\xaen momentul \xc3\xaen care are loc discu\xc8\x9bia dintre Scarlett \xc8\x99i Ashley,  \xc3\xaens\xc4\x83 cei doi nu \xc3\xae\xc8\x99i dau seama de prezen\xc8\x9ba lui. Rhett o aplaud\xc4\x83 amuzat pe Scarlett pentru nonconformismul \xc8\x99i lipsa de  bune maniere pe care aceasta le afi\xc8\x99eaz\xc4\x83 \xc3\xaen dialogul cu iubitul s\xc4\x83u. \xc3\x8enfuriat\xc4\x83 si umilit\xc4\x83, Scarlett \xc3\xaei declar\xc4\x83 lui Rhett "Nu meri\xc8\x9bi nici s\xc4\x83 \xc3\xaei lustruie\xc8\x99ti cizmele  lui Ashley!"_NEWLINE_Imediat dup\xc4\x83 aceea afl\xc4\x83 c\xc4\x83 a fost declarat r\xc4\x83zboi \xc8\x99i b\xc4\x83rba\xc8\x9bii sunt ner\xc4\x83bd\xc4\x83tori s\xc4\x83 se \xc3\xaenscrie.  Hot\xc4\x83r\xc3\xa2t\xc4\x83 s\xc4\x83 se r\xc4\x83zbune pe Ashley, pentru c\xc4\x83 o respinsese, Scarlett accept\xc4\x83 cererea de c\xc4\x83s\xc4\x83torie a fratelui lui Melanie, Charles Hamilton. Dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu se c\xc4\x83s\xc4\x83toresc, dup\xc4\x83 care Charles pleac\xc4\x83 pe front, unde moare de rujeol\xc4\x83, la dou\xc4\x83 luni dup\xc4\x83 \xc3\xaenceperea r\xc4\x83zboiului. V\xc4\x83duv\xc4\x83 la numai \xc8\x99aisprezece ani,ea este constr\xc3\xa2ns\xc4\x83 de tradi\xc8\x9bie s\xc4\x83 se \xc3\xaembrace \xc3\xaen negru \xc8\x99i s\xc4\x83 nu vorbeasc\xc4\x83 cu tineri, ca atare Scarlett este foarte deprimat\xc4\x83._NEWLINE_Melanie, care st\xc4\x83 \xc3\xaen Atlanta cu m\xc4\x83tu\xc8\x99a Pittypat, o invit\xc4\x83 pe Scarlett s\xc4\x83 locuiasc\xc4\x83 cu ele. \xc3\x8en Atlanta, Scarlett \xc3\xae\xc8\x99i redob\xc3\xa2nde\xc8\x99te treptat energia \xc8\x99i se implic\xc4\x83 \xc3\xaen munca la spitalul unde sunt \xc3\xaengriji\xc8\x9bi r\xc4\x83ni\xc8\x9bii de r\xc4\x83zboi \xc8\x99i \xc3\xaen alte ac\xc8\x9biuni de benevolat organizate \xc3\xaen sprijinul armatei confederate. Scarlett \xc3\xael int\xc3\xa2lne\xc8\x99te din nou pe Rhett Butler la o serat\xc4\x83 dansant\xc4\x83 organizat\xc4\x83 pentru str\xc3\xa2ngerea de fonduri \xc3\xaen sprijinul Confedera\xc8\x9biei. Rhett crede ca r\xc4\x83zboiul este o cauz\xc4\x83 pierdut\xc4\x83, dar afacerile lui au profituri uria\xc8\x99e de pe urma acestuia.  \xc3\x8en cadrul seratei, b\xc4\x83rba\xc8\x9bii trebuie s\xc4\x83 liciteze pentru a putea dansa cu o doamna sau domni\xc8\x99oara, iar Rhett decide s\xc4\x83 liciteze "o sut\xc4\x83 cincizeci de dolari - \xc3\xaen aur" pentru un dans cu Scarlett. Toat\xc4\x83 lumea este contrariat\xc4\x83 de alegerea lui deoarece Scarlett este v\xc4\x83duv\xc4\x83, iar eticheta nu permite acest lucru. Melanie intervine pentru a-i lua ap\xc4\x83rarea lui Rhett subliniind generozitatea acestuia \xc8\x99i sprijinul considerabil adus \xc3\xaen acest fel Confedera\xc8\x9biei, cauz\xc4\x83 pentru care lupt\xc4\x83 \xc8\x99i so\xc8\x9bul ei Ashley._NEWLINE_De Cr\xc4\x83ciun (1863), Ashley vine \xc3\xaen permisie pentru a-\xc8\x99i vedea so\xc8\x9bia. Dup\xc4\x83 c\xc3\xa2teva luni Atlanta este asediat\xc4\x83 (septembrie 1864),  iar popula\xc8\x9bia este din ce \xc3\xaen ce mai speriat\xc4\x83, \xc3\xaen timp ce sute de solda\xc8\x9bi r\xc4\x83ni\xc8\x9bi \xc3\xae\xc8\x99i fac apari\xc8\x9bia pe str\xc4\x83zile ora\xc8\x99ului, mul\xc8\x9bi dintre ei murind sub ochii neputincio\xc8\x99i ai medicilor \xc8\x99i infirmierelor. Melanie este \xc3\xaens\xc4\x83rcinat\xc4\x83 dar nu poate apela la niciun medic pentru a o asista la na\xc8\x99tere, to\xc8\x9bi fiind ocupa\xc8\x9bi cu \xc3\xaengrijirea r\xc4\x83ni\xc8\x9bilor. \xc3\x8en acest haos general, Scarlett, r\xc4\x83mas\xc4\x83 f\xc4\x83r\xc4\x83 niciun suport, t\xc3\xa2nje\xc8\x99te dup\xc4\x83 Tara \xc8\x99i dup\xc4\x83 prezen\xc8\x9ba mamei ei c\xc4\x83reia \xc3\xaei duce lipsa \xc3\xaen aceste momente grele. \xc3\x8entr-un final,  armata confederat\xc4\x83 este nevoit\xc4\x83 s\xc4\x83 arunce \xc3\xaen aer depozitele de muni\xc8\x9bii din Atlanta \xc8\x99i abandoneaz\xc4\x83 ora\xc8\x99ul \xc3\xaen m\xc3\xa2inile armatei unioniste._NEWLINE_Melanie na\xc8\x99te un b\xc4\x83ie\xc8\x9bel al c\xc4\x83rui nume este Beauregard, dup\xc4\x83 care Scarlett decide s\xc4\x83 se refugieze la Tara cu orice pre\xc8\x9b. Apeleaza la Rhett, pe care \xc3\xael implor\xc4\x83 s\xc4\x83 \xc3\xaei duc\xc4\x83 pe ea, Wade, Melanie, Beau \xc8\x99i Prissy la Tara. Rhett este amuzat de aceast\xc4\x83 idee riscant\xc4\x83, dar reu\xc8\x99e\xc8\x99te s\xc4\x83 fac\xc4\x83 rost de o c\xc4\x83ru\xc8\x9b\xc4\x83 veche \xc8\x99i de un cal b\xc4\x83tr\xc3\xa2n cu care pornesc cu to\xc8\x9bii \xc3\xaen urma armatei confederate care se retrage din Atlanta._NEWLINE_\xc3\x8en drum spre Tara, Rhett se r\xc4\x83zg\xc3\xa2nde\xc8\x99te \xc8\x99i pleac\xc4\x83 pe front, l\xc4\x83s\xc3\xa2nd-o singur\xc4\x83 pe Scarlett. Aceasta ajunge \xc3\xaentr-un sf\xc3\xa2r\xc8\x99it acas\xc4\x83, dar realizeaz\xc4\x83 repede c\xc3\xa2t de mult s-au schimbat lucrurile: tat\xc4\x83l ei, Gerald, \xc8\x99i-a pierdut min\xc8\x9bile, mama ei a murit, surorile ei sunt bolnave de febr\xc4\x83 tifoid\xc4\x83, iar sclavii au disp\xc4\x83rut. La trecerea lor yankeii au ars tot bumbacul \xc8\x99i nu mai e nici un pic de m\xc3\xa2ncare \xc3\xaen cas\xc4\x83._NEWLINE_Scarlett decide s\xc4\x83 nu se dea b\xc4\x83tut\xc4\x83 \xc8\x99i \xc3\xaencepe lupta istovitoare pentru asigurarea zilei de m\xc3\xa2ine pentru ea \xc8\x99i to\xc8\x9bi cei afla\xc8\x9bi \xc3\xaen grija ei. Decide s\xc4\x83 cultive p\xc4\x83m\xc3\xa2ntul pentru a avea cu ce s\xc4\x83 \xc3\xaei hr\xc4\x83neasc\xc4\x83. \xc3\x8en tot acest timp sunt frecvente atacurile yankeilor care jefuiesc \xc8\x99i dau foc planta\xc8\x9biilor.  _NEWLINE_Zilnic, solda\xc8\x9bi obosi\xc8\x9bi ai armatei confederate se opresc la Tara pentru un pic de m\xc3\xa2ncare \xc8\x99i odihn\xc4\x83 \xc3\xaen drumul lor spre casa. \xc3\x8entr-un t\xc3\xa2rziu, apare \xc8\x99i Ashley Wilkes, istovit \xc8\x99i distrus suflete\xc8\x99te de r\xc4\x83zboiul care tocmai se terminase. Via\xc8\x9ba la Tara pare s\xc4\x83 reintre treptat \xc3\xaen normal p\xc3\xa2n\xc4\x83 \xc3\xaentr-o buna zi c\xc3\xa2nd m\xc4\x83rirea brusc\xc4\x83 a impozitului le amenin\xc8\x9b\xc4\x83 din nou siguran\xc8\x9ba zilei de m\xc3\xa2ine._NEWLINE_Scarlett cunoa\xc8\x99te o singur\xc4\x83 persoan\xc4\x83 care are suficien\xc8\x9bi bani pentru a o putea ajuta s\xc4\x83 pl\xc4\x83teasc\xc4\x83 impozitul: Rhett Butler. Pleac\xc4\x83 la Atlanta pentru a-l g\xc4\x83si, dar afl\xc4\x83 cu stupoare c\xc4\x83 Rhett este \xc3\xaenchis. Plec\xc3\xa2nd de la \xc3\xaenchisoarea unde \xc3\xael vizitase pe Rhett \xc3\xaen speran\xc8\x9ba c\xc4\x83 ar putea totu\xc8\x99i s\xc4\x83 ob\xc8\x9bin\xc4\x83 ni\xc8\x99te bani de la el, Scarlett \xc3\xael \xc3\xaent\xc3\xa2lne\xc8\x99te pe Frank Kennedy, logodnicul surorii sale Suellen, care are un mic magazin \xc3\xaen Atlanta. Realizeaz\xc4\x83 imediat c\xc4\x83 \xc8\x99i Frank are bani, deci decide pe loc s\xc4\x83 \xc3\xael conving\xc4\x83 c\xc4\x83 Suellen s-a r\xc4\x83zg\xc3\xa2ndit \xc3\xaen privin\xc8\x9ba m\xc4\x83riti\xc8\x99ului cu el. \xc3\x8en mai pu\xc8\x9bin de dou\xc4\x83 s\xc4\x83pt\xc4\x83m\xc3\xa2ni Scarlett reu\xc8\x99e\xc8\x99te s\xc4\x83 \xc3\xael cucereasc\xc4\x83 \xc8\x99i s\xc4\x83 \xc3\xael determine s\xc4\x83 se c\xc4\x83s\xc4\x83toreasc\xc4\x83 cu ea. Dorind s\xc4\x83 o vad\xc4\x83 pe so\xc8\x9bia lui fericit\xc4\x83, Frank \xc3\xaei d\xc4\x83 imediat banii necesari s\xc4\x83 pl\xc4\x83teasc\xc4\x83 impozitul la Tara._NEWLINE_La un moment dat, \xc3\xaen timp ce Frank este nevoit s\xc4\x83 stea la pat din cauza unei r\xc4\x83celi, Scarlett arunc\xc4\x83 o privire \xc3\xaen registrele contabile ale magazinului \xc8\x99i descoper\xc4\x83 cu uimire c\xc3\xa2t de mult\xc4\x83 lume cump\xc4\x83r\xc4\x83 pe datorie de la magazinul so\xc8\x9bului ei. \xc3\x8engrozit\xc4\x83 de perspectiva lipsei de bani \xc8\x99i de impozitele tot mai mari, decide s\xc4\x83 preia controlul afacerii. De asemenea, face un \xc3\xaemprumut la Rhett pentru a cump\xc4\x83ra un gater \xc8\x99i se ocup\xc4\x83 personal de comer\xc8\x9bul cu cherestea, atr\xc4\x83g\xc3\xa2ndu-\xc8\x99i astfel dezaprobarea majorit\xc4\x83\xc8\x9bii cet\xc4\x83\xc8\x9benilor onorabili din Atlanta. Spre marea bucurie a lui Frank, afl\xc4\x83 cur\xc3\xa2nd c\xc4\x83 este gravid\xc4\x83, lucru care o face s\xc4\x83 \xc3\xae\xc8\x99i \xc3\xaentrerup\xc4\x83 activitatea pentru o perioad\xc4\x83. \xc3\x8el determin\xc4\x83 pe Ashley s\xc4\x83 vin\xc4\x83 \xc3\xaen Atlanta  ca s\xc4\x83 preia conducerea gaterului \xc8\x99i totodat\xc4\x83 pentru a-l avea din nou aproape de ea. La insisten\xc8\x9ba lui Melanie, Ashley accept\xc4\x83. Melanie devine \xc3\xaen cur\xc3\xa2nd arbitrul \xc8\x99i sufletul societ\xc4\x83\xc8\x9bii aristocrate din Atlanta iar Scarlett d\xc4\x83 na\xc8\x99tere unei feti\xc8\x9be c\xc4\x83reia \xc3\xaei pune numele Ella Lorena, \xc3\xaen amintirea mamei sale._NEWLINE_\xc3\x8en Georgia este decretat\xc4\x83 legea mar\xc8\x9bial\xc4\x83 din cauza numeroaselor atacuri \xc8\x99i crime comise  \xc3\xaen haosul l\xc4\x83sat de r\xc4\x83zboi \xc8\x99i  \xc3\xaen plin proces de destr\xc4\x83mare a unei lumi \xc8\x99i \xc3\xaenlocuire a ei cu noile valori aduse din nord. Scarlett are \xc3\xaentotdeauna la ea pistolul lui Frank deoarece drumul c\xc4\x83tre gater trece prin zone ale ora\xc8\x99ului cu o rat\xc4\x83 mare de criminalitate. \xc3\x8entr-o sear\xc4\x83, \xc3\xaen drum spre cas\xc4\x83, Scarlett este acostat\xc4\x83 de doi b\xc4\x83rba\xc8\x9bi care \xc3\xaencearc\xc4\x83 s\xc4\x83 o atace, dar reu\xc8\x99e\xc8\x99te \xc3\xaen cele din urm\xc4\x83 s\xc4\x83 scape cu ajutorul lui Big Sam, unul dintre fo\xc8\x99tii sclavi de la Tara. Frank \xc3\xaencearc\xc4\x83 s\xc4\x83 \xc3\xae\xc8\x99i r\xc4\x83zbune so\xc8\x9bia particip\xc3\xa2nd la un raid al Ku Klux Klan-ului, \xc3\xaen urma c\xc4\x83ruia este \xc3\xaempu\xc8\x99cat mortal. Scarlett este astfel v\xc4\x83duva pentru a doua oar\xc4\x83._NEWLINE_Cuprins\xc4\x83 de team\xc4\x83 \xc8\x99i de remu\xc8\x99c\xc4\x83ri, Scarlett i se confeseaz\xc4\x83 lui Rhett. Acesta profit\xc4\x83 de ocazie \xc8\x99i o cere in c\xc4\x83s\xc4\x83torie , spun\xc3\xa2ndu-i c\xc4\x83 "\xc8\x99i-a dorit \xc3\xaentotdeauna s\xc4\x83 o aib\xc4\x83, \xc3\xaentr-un fel sau altul". Scarlett \xc3\xaei declar\xc4\x83 \xc3\xaens\xc4\x83 c\xc4\x83 nu \xc3\xael iube\xc8\x99te \xc8\x99i c\xc4\x83 nu vrea s\xc4\x83 se rec\xc4\x83s\xc4\x83toreasc\xc4\x83. Cu toate acestea, \xc3\xaen urma unui s\xc4\x83rut pasional al lui Rhett \xc8\x99i \xc3\xaen acela\xc8\x99i timp atras\xc4\x83 de siguran\xc8\x9ba pe care i-o ofer\xc4\x83 noua c\xc4\x83s\xc4\x83torie, accept\xc4\x83 s\xc4\x83 se m\xc4\x83rite cu el. Peste un an, Scarlett \xc8\x99i Rhett \xc3\xae\xc8\x99i anun\xc8\x9b\xc4\x83 logodna._NEWLINE_Vestea viitoarei c\xc4\x83s\xc4\x83torii se r\xc4\x83sp\xc3\xa2nde\xc8\x99te rapid \xc3\xaen ora\xc8\x99. Domnul \xc8\x99i doamna Butler \xc3\xae\xc8\x99i petrec luna de miere \xc3\xaen New Orleans, cheltuind nebune\xc8\x99te. La \xc3\xaentoarcerea \xc3\xaen Atlanta, cuplul se mut\xc4\x83 \xc3\xaentr-un apartament de lux al unui hotel central din Atlanta a\xc8\x99tept\xc3\xa2nd terminarea construc\xc8\x9biei noii lor case. Scarlett \xc3\xae\xc8\x99i dore\xc8\x99te o cas\xc4\x83 modern\xc4\x83 , asem\xc4\x83n\xc4\x83toare celei v\xc4\x83zute \xc3\xaentr-o revist\xc4\x83,  cu tapet ro\xc8\x99u, covoare groase ro\xc8\x99ii \xc8\x99i mobil\xc4\x83 neagra de nuc. Rhett considera stilul oribil, dar accept\xc4\x83 pentru a-i face pl\xc4\x83cere lui Scarlett. La scurt timp dup\xc4\x83 ce familia Butler se mut\xc4\x83 \xc3\xaen noua cas\xc4\x83, Scarlett  \xc3\xael anun\xc8\x9b\xc4\x83 furioas\xc4\x83 c\xc4\x83 vor avea un copil, pe care ea personal nu \xc8\x99i-l dore\xc8\x99te. _NEWLINE_Wade are \xc8\x99apte ani \xc3\xaen 1869 c\xc3\xa2nd vine pe lume sora lui, Eugenie Victoria, care poart\xc4\x83 numele a doua regine. Are ochi alba\xc8\x99tri ca Gerald O\'Hara si Melanie o porecle\xc8\x99te "Bonnie Blue" , f\xc4\x83c\xc3\xa2nd referire la steagul Bonnie Blue al Confedera\xc8\x9biei._NEWLINE_C\xc3\xa2nd Scarlett se reface dup\xc4\x83 na\xc8\x99tere, revine la gater unde se \xc3\xaent\xc3\xa2lne\xc8\x99te cu Ashley, pe care \xc3\xael g\xc4\x83se\xc8\x99te singur \xc3\xaen birou. \xc3\x8en timpul conversa\xc8\x9biei, ajunge la concluzia c\xc4\x83 Ashley o mai iube\xc8\x99te \xc8\x99i c\xc4\x83 ar putea fi gelos pe Rhett, ceea ce \xc3\xaei d\xc4\x83 din nou speran\xc8\x9be. Revenind acas\xc4\x83, Scarlett \xc3\xael anun\xc8\x9b\xc4\x83 pe Rhett c\xc4\x83 nu mai vrea s\xc4\x83 aib\xc4\x83 al\xc8\x9bi copii. Din acel moment, Scarlett \xc8\x99i Rhett au dormitoare separate iar Bonnie doarme \xc3\xaentr-un p\xc4\x83tu\xc8\x9b l\xc3\xa2ng\xc4\x83 patul lui Rhett, cu lumina aprins\xc4\x83, fiindc\xc4\x83 \xc3\xaei este team\xc4\x83 de \xc3\xaentuneric. Rhett \xc3\xae\xc8\x99i \xc3\xaendreapt\xc4\x83 toat\xc4\x83 dragostea \xc8\x99i energia c\xc4\x83tre Bonnie, se ocup\xc4\x83 de educa\xc8\x9bia ei, o r\xc4\x83sfa\xc8\x9b\xc4\x83 \xc8\x99i \xc3\xae\xc8\x99i schimb\xc4\x83 p\xc3\xa2n\xc4\x83 \xc8\x99i obiceiurile pentru a nu-i afecta mai t\xc3\xa2rziu reputa\xc8\x9bia fetitei._NEWLINE_Melanie organizeaz\xc4\x83 o petrecere surpriz\xc4\x83 cu ocazia zilei de na\xc8\x99tere a lui Ashley. Scarlett merge la gater pentru a-l re\xc8\x9bine acolo p\xc3\xa2n\xc4\x83 la \xc3\xaenceperea petrecerii, o rar\xc4\x83 oportunitate pentru ea de a fi singur\xc4\x83 cu Ashley. \xc3\x8en momentul \xc3\xaen care \xc3\xael vede, are brusc senza\xc8\x9bia c\xc4\x83 s-a \xc3\xaentors \xc3\xaen timp \xc8\x99i are din nou \xc8\x99aisprezece ani, iar Ashley remarc\xc4\x83 de asemenea c\xc3\xa2t de frumoas\xc4\x83 a r\xc4\x83mas in pofida \xc3\xaencerc\xc4\x83rilor prin care a trecut. \xc3\x8e\xc8\x99i amintesc apoi cu nostalgie de trecutul \xc8\x99i de lumea lor apus\xc4\x83 \xc8\x99i ochii lui Scarlett se umplu de lacrimi iar Ashley o str\xc3\xa2nge \xc3\xaen bra\xc8\x9be ca pe un copil ca s\xc4\x83 o consoleze. \xc3\x8en acel moment, u\xc8\x99a se deschide \xc8\x99i apare India Wilkes, sora lui Ashley care nu pierde ocazia s\xc4\x83 \xc3\xaenceap\xc4\x83 s\xc4\x83 r\xc4\x83sp\xc3\xa2ndeasc\xc4\x83 zvonuri de adulter \xc3\xaenc\xc4\x83 \xc3\xaenainte de \xc3\xaenceperea petrecerii, zvonuri care ajung bine\xc3\xaen\xc8\x9beles \xc8\x99i la urechile lui Rhett \xc8\x99i Melanie. Cu distinc\xc8\x9bia sa des\xc4\x83v\xc3\xa2r\xc8\x99it\xc4\x83, Melanie refuz\xc4\x83 sa asculte orice b\xc3\xa2rf\xc4\x83 legata de cumnata sa c\xc4\x83reia \xc3\xaei datoreaz\xc4\x83 at\xc3\xa2t de mult \xc8\x99i \xc3\xaei cere Indiei Wilkes, s\xc4\x83 p\xc4\x83r\xc4\x83seasc\xc4\x83 casa, cu riscul unei rupturi \xc3\xaen familie._NEWLINE_Rhett vine acas\xc4\x83 mai beat ca niciodat\xc4\x83 \xc8\x99i o invit\xc4\x83 pe Scarlett s\xc4\x83 bea \xc3\xaempreun\xc4\x83 cu el. Dorind s\xc4\x83 \xc3\xae\xc8\x99i ascund\xc4\x83 teama pe care i-o genereaz\xc4\x83 starea lui, Scarlett accept\xc4\x83 s\xc4\x83 bea un pahar \xc8\x99i \xc3\xaencearc\xc4\x83 apoi s\xc4\x83 se retrag\xc4\x83 repede \xc3\xaen camera ei. Rhett  o opre\xc8\x99te \xc8\x99i \xc3\xaei m\xc4\x83rturise\xc8\x99te c\xc4\x83 este gelos pe Ashley acuz\xc3\xa2nd-o pe Scarlett c\xc4\x83 viseaz\xc4\x83 cu ochii deschi\xc8\x99i \xc3\xaen privin\xc8\x9ba dragostei ei pentru Ashley. \xc3\x8ei spune de asemenea c\xc4\x83 ar fi putut sa fi ferici\xc8\x9bi \xc3\xaempreun\xc4\x83, "pentru c\xc4\x83 el o iube\xc8\x99te a\xc8\x99a cum este ea \xc3\xaen realitate". Dup\xc4\x83 aceea, o duce \xc3\xaen bra\xc8\x9be \xc3\xaen dormitor unde petrec o noapte de dragoste._NEWLINE_A doua zi Rhett pleac\xc4\x83 din Atlanta cu Bonnie \xc8\x99i Prissy \xc8\x99i revine doar peste trei luni. Scarlett \xc3\xaei simte lipsa \xc8\x99i este nesigur\xc4\x83 de iubirea lui, con\xc8\x99tient\xc4\x83 fiind c\xc4\x83 declara\xc8\x9bia sa fusese f\xc4\x83cut\xc4\x83 la be\xc8\x9bie. Afla de asemenea c\xc4\x83 a r\xc4\x83mas \xc3\xaens\xc4\x83rcinat\xc4\x83 din nou._NEWLINE_C\xc3\xa2nd Rhett se \xc3\xaentoarce acas\xc4\x83 \xc8\x99i afl\xc4\x83 c\xc4\x83 aceasta e \xc3\xaens\xc4\x83rcinat\xc4\x83, o \xc3\xaentreab\xc4\x83, sarcastic, dac\xc4\x83 e copilul lui Ashley \xc8\x99i remarc\xc4\x83 c\xc4\x83 cu pu\xc8\x9bin noroc o s\xc4\x83 piard\xc4\x83 sarcina. R\xc4\x83nit\xc4\x83 \xc8\x99i jignit\xc4\x83, aceasta se repede la el, dar Rhett se d\xc4\x83 la o parte \xc8\x99i ea alunec\xc4\x83 \xc8\x99i cade pe sc\xc4\x83ri, rup\xc3\xa2ndu-\xc8\x99i ni\xc8\x99te coaste \xc8\x99i pierz\xc3\xa2nd copilul. Rhett e cuprins de remu\xc8\x99c\xc4\x83ri, crez\xc3\xa2nd c\xc4\x83 a omor\xc3\xa2t-o, \xc8\x99i se duce la Melanie, c\xc4\x83reia \xc3\xaei m\xc4\x83rturise\xc8\x99te c\xc4\x83 e gelos \xc8\x99i c\xc4\x83 o iube\xc8\x99te cu adev\xc4\x83rat pe Scarlett._NEWLINE_Aceasta pleac\xc4\x83 la Tara, ca s\xc4\x83 se refac\xc4\x83, lu\xc3\xa2ndu-i pe Wade \xc8\x99i Ella cu ea. C\xc3\xa2nd se \xc3\xaentoarce, \xc3\xaei vinde afacerea lui Ashley. Atitudinea lui Rhett se schimb\xc4\x83 perceptibil, el fiind mult mai politicos, amabil \xc8\x99i aparent neinteresat._NEWLINE_\xc3\x8en 1873, Bonnie are patru ani. Tat\xc4\x83l ei \xc3\xaei cump\xc4\x83r\xc4\x83 un ponei, pe care aceasta \xc3\xael nume\xc8\x99te \xe2\x80\x9eDomnul Butler\xe2\x80\x9d. O \xc3\xaenva\xc8\x9b\xc4\x83 s\xc4\x83 c\xc4\x83l\xc4\x83reasc\xc4\x83, apoi pl\xc4\x83te\xc8\x99te un b\xc4\x83iat s\xc4\x83 \xc3\xaenve\xc8\x9be poneiul s\xc4\x83 sar\xc4\x83. Bonnie \xc3\xaencepe s\xc4\x83 petreac\xc4\x83 foarte mult timp, s\xc4\x83rind peste obstacole, \xc8\x99i, \xc3\xaentr-o zi, reu\xc8\x99e\xc8\x99te s\xc4\x83 \xc3\xael conving\xc4\x83 pe tat\xc4\x83l ei s\xc4\x83 ridice bara mai sus. Preg\xc4\x83tindu-se s\xc4\x83 sar\xc4\x83, aceasta strig\xc4\x83 "Mam\xc4\x83, prive\xc8\x99te-m\xc4\x83 cum o iau pe asta!", repet\xc3\xa2nd cuvintele spuse de bunicul ei \xc3\xaenainte de moarte. Scarlett \xc3\xaencearc\xc4\x83 f\xc4\x83r\xc4\x83 succes s\xc4\x83 o opreasc\xc4\x83, dar aceasta sare, poneiul se \xc3\xaempiedic\xc4\x83 \xc8\x99i Bonnie cade din \xc8\x99a \xc8\x99i moare._NEWLINE_\xc3\x8en zilele \xc8\x99i lunile care urmeaz\xc4\x83, Rhett este \xc3\xaen permanen\xc8\x9b\xc4\x83 beat \xc8\x99i neconsolat, dar Scarlett, care sufer\xc4\x83 la fel de mult ca el, reu\xc8\x99e\xc8\x99te totu\xc8\x99i s\xc4\x83 \xc3\xae\xc8\x99i \xc3\xaenfrang\xc4\x83 durerea mai bine. Nu mult dup\xc4\x83 aceea intervine moartea nea\xc8\x99teptat\xc4\x83 a lui Melanie, care \xc3\xael determin\xc4\x83 pe Rhett s\xc4\x83 p\xc4\x83r\xc4\x83seasc\xc4\x83 Atlanta \xc8\x99i s\xc4\x83 r\xc4\x83t\xc4\x83ceasc\xc4\x83 \xc3\xaen lume  \xc3\xaen c\xc4\x83utarea lini\xc8\x99tii \xc8\x99i demnit\xc4\x83\xc8\x9bii senine a Sudului de alt\xc4\x83dat\xc4\x83. \xc3\x8en acela\xc8\x99i timp , Scarlett realizeaz\xc4\x83 c\xc4\x83 nu \xc3\xael mai iube\xc8\x99te pe Ashley de mult timp \xc8\x99i c\xc4\x83 este \xc3\xaendr\xc4\x83gostit\xc4\x83 de fapt de Rhett. Descoper\xc4\x83 cu durere c\xc4\x83 acesta a plecat, dar potrivit caracterului s\xc4\x83u \xc3\xae\xc8\x99i propune s\xc4\x83 nu abandoneze speran\xc8\x9ba \xc8\x99i s\xc4\x83 \xc3\xael recucereasc\xc4\x83. \xc3\x8en final decide s\xc4\x83 plece la Tara pentru a-\xc8\x99i rec\xc4\x83p\xc4\x83ta energia \xc8\x99i se consoleaz\xc4\x83 ca \xc3\xaentotdeauna la g\xc3\xa2ndul c\xc4\x83: \xe2\x80\x9eE \xc8\x99i m\xc3\xa2ine o zi\xe2\x80\x9d.'